Qirg‘iziston hukumati Andijonda bo‘lib o‘tgan to‘rt kunlik muhokamalar davomida O‘zbekiston bilan davlat chegarasini demarkatsiya qilish bo‘yicha tegishli hujjatlar loyihalari ishlab chiqilganini ma’lum qildi. Foto: Qirg‘iz Respublikasi Vazirlar Mahkamasi 4-8 iyul kunlari Andijon shahrida O‘zbekiston va Qirg‘iziston rasmiylarining ikki mamlakat chegarasini demarkatsiya qilishning tashkiliy-huquqiy masalalari bo‘yicha navbatdagi maslahatlashuvlari bo‘lib o‘tdi. Tomonlar davlat chegaralari demarkatsiyasi jarayonini tartibga soluvchi normativ-huquqiy va texnik hujjatlar loyihalarini ishlab chiqdi. Bu haqda Qirg‘iziston hukumatining rasmiy saytida ma’lum qilindi. “Uchrashuv do‘stlik va o‘zaro tushunish ruhida o‘tdi”, deyiladi xabarda. Muhokamalar yakunida protokol imzolangan. Kelgusi uchrashuv Qirg‘iziston hududida bo‘lib o‘tadi.